Š. Rusnák, poslanec: (2002-05-16):
J. Migaš, predseda NR SR: Panie poslankyne, páni poslanci, pýtam sa, či je všeobecná zhoda alebo je potrebné o tomto procedurálnom návrhu pána Rusnáka dať hlasovať. Je zhoda. Áno? Dobre, čiže Národná rada akceptuje tento návrh, čiže tento bod, ktorý sme mali teraz prerokovať, budeme až potom, ako prerokujeme bod 54 programu, ktorý máte pred sebou. Dobre. Vážené panie poslankyne, páni poslanci, v rokovaní schôdze budeme pokračovať rokovaním o vládnom návrhu zákona, ktorým sa mení a dopĺňa zákon č. 370/1997 Z. z. o vojenskej službe v znení neskorších predpisov. Vládny návrh zákona ste dostali ako tlač 1290 a spoločnú správu výborov schválenú gestorským výborom máte ako tlač 1290a. Vládny návrh zákona odôvodní minister obrany pán Jozef Stank. Pán minister, nech sa páči máte slovo. J. Stank, minister obrany SR: Vážený pán predseda, vážené panie poslankyne, páni poslanci. Cieľom predkladaného vládneho návrhu zákona, ktorým sa mení a dopĺňa zákon č. 370/1997 Z. z. o vojenskej službe v znení neskorších predpisov je upresniť platnú právnu úpravu preventívnej rehabilitácie, na ktorú sú vysielaní profesionálni vojaci v záujme upevnenia ich telesného a duševného zdravia. Konkrétne upraviť podmienky poskytovania náhrad výdavkov vynaložených na dopravu na túto rehabilitáciu. Ďalej sa upresňuje na základe aplikačnej praxe úprava poskytovania náhrad za stratu zárobku v dôsledku poškodenia zdravia vojaka a ustanovuje sa ich maximálna výška. Tretím okruhom je úprava právnych vzťahov vznikajúcich pri výkone vojenskej služby v nadväznosti na nový Zákonník práce. Predkladaný návrh zákona zároveň odstraňuje prekážky brániace vysielaniu profesionálnych vojakov na výkon vojenskej služby v zahraničí na neobmedzený čas na účely humanitárnej pomoci vojenských cvičení alebo ich účasti v mierových pozorovateľských misiách tým, že vypúšťa ustanovenie časového obmedzenia výkonu vojenskej služby v zahraničí. Na základe konzultácie s pánmi poslancami sa navrhuje do vládneho návrhu zákona zapracovať ešte niektoré pozmeňujúce a doplňujúce návrhy, s ktorými vyslovil súhlas aj Výbor pre obranu a bezpečnosť Národnej rady Slovenskej republiky a ktorými sa reaguje na novú pracovnoprávnu úpravu a pripravovanú novelizáciu Občianskeho súdneho poriadku. Ide o ustanovenie, že prestávka na jedenie a odpočinok sa nezapočítava do času zamestnania, a ustanovenie, že vojenské rozkazy nepreskúmavajú súdy. S týmito návrhmi súhlasím. Vážený pán predseda, panie poslankyne, páni poslanci, žiadam o prerokovanie a schválenie predloženého návrhu zákona. Ďakujem. J. Migaš, predseda NR SR: Ďakujem, pán minister. Nech sa páči, zaujmite miesto určené pre navrhovateľov. Dávam slovo určenému spoločnému spravodajcovi z výboru pre obranu a bezpečnosť poslancovi Antonovi Hoffmannovi a prosím ho, aby informoval Národnú radu o výsledku rokovania výborov o tomto vládnom návrhu zákona, aby odôvodnil návrh a stanovisko gestorského výboru. Pán poslanec, nech sa páči. A. Hoffmann, poslanec: Vážený pán predseda, vážený pán minister, kolegyne, kolegovia. V zmysle uznesenia Výboru Národnej rady Slovenskej republiky pre obranu a bezpečnosť č. 550 predkladám spoločnú správu výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 370/1997 Z. z. o vojenskej službe v znení neskorších predpisov, tlač 1290, vo výboroch Národnej rady Slovenskej republiky. Výbor Národnej rady Slovenskej republiky pre obranu a bezpečnosť ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní uvedeného návrhu zákona. Uznesením Národnej rady Slovenskej republiky č. 1886 z 8. februára 2002 bol vládny návrh zákona, ktorým sa mení a dopĺňa zákon č. 370/1997 Z. z. o vojenskej službe v znení neskorších predpisov pridelený na prerokovanie týmto výborom Národnej rady Slovenskej republiky: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre obranu a bezpečnosť. Uvedené výbory prerokovali uvedený návrh zákona v lehote určenej rozhodnutím predsedu Národnej rady Slovenskej republiky. Iné výbory o návrhu zákona nerokovali. Gestorský výbor konštatuje, že do začatia rokovania o vládnom návrhu zákona nedostal žiadne stanoviská od poslancov podané podľa § 75 ods. 2 zákona Národnej rady Slovenskej republiky o rokovacom poriadku Národnej rady Slovenskej republiky. K predmetnému návrhu zákona Výbor Národnej rady Slovenskej republiky pre sociálne veci a bývanie súhlasí s návrhom a odporúča Národnej rade návrh zákona schváliť. Ostatné výbory Národnej rady Slovenskej republiky súhlasia s návrhom zákona a odporúčajú Národnej rade Slovenskej republiky zákon schváliť s pozmeňujúcimi návrhmi, ako sú uvedené pod bodmi číslo 1 až 11 v spoločnej správe gestorského výboru. Gestorský výbor odporúča o pozmeňujúcich a doplňujúcich návrhoch hlasovať takto. O bodoch 1 až 9... J. Migaš, predseda NR SR: Panie poslankyne, páni poslanci, pokoj v rokovacej miestnosti. A. Hoffmann, poslanec: O bodoch 1 až 9 a o bode číslo 11 hlasovať spoločne a tieto schváliť. O bode číslo 10 hlasovať samostatne a tento neschváliť. Gestorský výbor po prerokovaní pozmeňujúcich a doplňujúcich návrhov, ktoré dostal podľa § 79 ods. 4 zákona o rokovacom poriadku, schválil túto spoločnú správu. Odporúča Národnej rade Slovenskej republiky podľa § 79 ods. 4 písm. e) zákona o rokovacom poriadku schváliť návrhy, ako sú uvedené v spoločnej správe, ako ich odporúča gestorský výbor. Po b). Podľa § 79 ods. 4 písm. f) zákona o rokovacom poriadku po schválení návrhov uvedených v spoločnej správe návrh zákona ako celok schváliť. Prosím, pán predsedajúci, aby ste otvorili rozpravu. J. Migaš, predseda NR SR: Ďakujem, pán spravodajca. Nech sa páči, zaujmite svoje miesto. Panie poslankyne, páni poslanci, otváram rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne. Nie je to tak. Vyhlasujem rozpravu o tomto bode programu za skončenú. Prerušujem rokovanie o tomto bode. Tak ako sme sa dohodli, budeme hlasovať aj o tomto bode o 11.00 hodine. Ďakujem pánu ministrovi. Ďakujem pánu spravodajcovi. Pani poslankyne, páni poslanci, teraz budeme rokovať prvým čítaním o vládnom návrhu zákona o azyle a o doplnení niektorých zákonov. Vládny návrh zákona ste dostali ako tlač 1450. Návrh na pridelenie vládneho návrhu zákona na prerokovanie výborom Národnej rady máte v mojom rozhodnutí pod číslom 1637. Vládny návrh zákona odôvodní minister vnútra Slovenskej republiky Ivan Šimko. Nech sa páči, pán minister.